CELEX: 32012D0410
Language: sl
Date: 2012-07-16 00:00:00
Title: 2012/410/EU: Sklep Sveta z dne 16. julija 2012 o določitvi stališča, ki ga bo Evropska unija zastopala v Generalnem svetu Svetovne trgovinske organizacije glede zahtevka Filipinov za odstopanje od pravil STO za podaljšanje posebne obravnave za riž

20.7.2012   
            
            
               SL
            
            
               Uradni list Evropske unije
            
            
               L 192/15
            
         SKLEP SVETA
   z dne 16. julija 2012
   o določitvi stališča, ki ga bo Evropska unija zastopala v Generalnem svetu Svetovne trgovinske organizacije glede zahtevka Filipinov za odstopanje od pravil STO za podaljšanje posebne obravnave za riž
   (2012/410/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Filipini so dobili posebno obravnavo za riž z obdobjem izvajanja 10 let ob začetku veljavnosti Marakeškega sporazuma o ustanovitvi Svetovne trgovinske organizacije (v nadaljnjem besedilu: Sporazum o STO) in zlasti Sporazuma o kmetijstvu.
            
         
               (2)
            
            
               V skladu s Sporazumom o kmetijstvu je bila Filipinom posebna obravnava za riž naknadno podaljšana od 1. julija 2005 do 30. junija 2012 s spremembo svojega seznama LXXV.
            
         
               (3)
            
            
               Nadaljevanje posebne obravnave za riž po 30. juniju 2012 je bilo odvisno od izida pogajanj v zvezi z razvojno agendo iz Dohe (DDA), ki šteje za drugi posebni mehanizem. Vendar pa se pogajanja o DDA še niso zaključila.
            
         
               (4)
            
            
               Filipini so Odbor za kmetijstvo STO 22. novembra 2011 obvestili o svoji nameri o začetku pogajanj s članicami STO, ki imajo znaten interes za zadevne proizvode, za nadaljevanje svoje posebne obravnave za riž.
            
         
               (5)
            
            
               V odstavkih 3 in 4 člena IX Sporazuma STO so določeni postopki za odobritev odstopanja od obveznosti glede večstranskih trgovinskih sporazumov.
            
         
               (6)
            
            
               Na tej podlagi so Filipini 20. marca 2012 zahtevali odstopanje od obveznosti STO v skladu s členom 4.2 in oddelkom B Priloge 5 Sporazuma o kmetijstvu, da se omogoči posebna obravnava za riž od 1. julija 2012 do 30. junija 2017.
            
         
               (7)
            
            
               Unija je neto uvoznica riža. Odobritev tega odstopanja bi bilo minimalnega gospodarskega in trgovinskega pomena za Unijo.
            
         
               (8)
            
            
               Zato je primerno sprejeti stališče, ki ga bo Unija zastopala na Generalnem svetu STO v zvezi s tem zahtevkom za odstopanje –
            
         SPREJEL NASLEDNJI SKLEP:
   Člen 1
   Stališče, ki ga Evropska unija izrazi v Generalnem svetu STO, je podpora zahtevku Filipinov za odstopanje, v katerem prosijo za podaljšanje svoje posebne obravnave za riž od 1. julija 2012 do 30. junija 2017 v skladu s pogoji zahtevka za odstopanje.
   To stališče izrazi Komisija.
   Člen 2
   Ta sklep začne veljati na dan sprejetja.
   
      V Bruslju, 16. julija 2012
      
         
            Za Svet
         
         
            Predsednik
         
         S. ALETRARIS